钦定古今图书集成/明伦汇编/氏族典/第474卷 > 《廖用贤尚友录》 > 戴章甫
## 钦定古今图书集成/明伦汇编/氏族典/第474卷 > 《廖用贤尚友录》 > 戴章甫

按《万姓统谱》：“章甫，字元礼，江西人。性颖敏和易，家贫，
得师友，力虀盐，苦学十馀年，博涉子史，文气豪迈。嘉
靖丁酉领乡荐，登辛丑进士，授民部主事，即屹然自
树立，恪恭厥职。寻给饷边邮，宣府吏士称之。继管太
仓，出纳惟慎，绝苴谒，搜积蠹，仓庾一肃。时有役胥为
部尚书所属意，恃弗敬，乃课弗中，章甫鞭去之。胥腾”
谤。部尚书怒，因不允告休沐，晨夜逐逐典唱筹文书，
至废寝食，遂成疾。署寝旧有宦寺床，命从者撤之，曰：
“吾得正而毙焉。”与家人诀，以未能报君父恩为恨。言
毕而逝。铨部郎海盐郑晓，同年浮梁曹天宪，皆哭以
文辞有“春藻秋霜，白贲黄裳，自许齐古人，共誓肩纲
常”之语，人信其非阿私云。